
Üzleti elemek vizsgálata a DVSC-TEVA működésében, néhány Európai élvonalbeli labdarúgó csapat eredményei alapján

Kulcsszavak: sportgazdaság, sport és üzlet, stratégia
A sport alapvetően társadalmi és egészségügyi értékekkel bír, azonban a 20. sz. második felétől a professzionális szegmensében megjelent az üzleti lehetőség is. Európában ez a labdarúgásban figyelhető meg legjobban, a szórakoztatóipar szerves részéve vált. Az Európai Unió ezt a jelenséget felismerve szabályozza a profi futball klubok működését azáltal, hogy gazdasági társaságként kell, működjenek, ezáltal a sportszakmai sikerek gazdasági racionalitás mellett kell, hogy megvalósuljanak. Az Európai Labdarúgó Szövetség ezt erősítve a 2012/13-as szezontól életbe léptette az ún. Financial Fair Playt, amely még inkább az üzleti alapon történő működés irányába fordította a klubokat. Az üzleti alapon történő működésről akkor beszélhetünk, ha egy klub kiadásait öt piacról származó bevételekből fedezik. Ez az öt piac a fogyasztói-, szponzori-, közvetítési jogok-, játékos- valamint merhandise piac.
Vizsgálatomban arra kerestem a választ, hogy a 21. sz. legsikeresebb magyar klubja, a DVSC képes-e üzleti alapon, nyereségesen működni. A kutatásomat dokumentumelemzéssel végeztem, amelynek alapja a DVSC Futball Szervező Zrt. számviteli beszámolói 2008 és 2012 között. A DVSC egyes piacokon elért eredményeit összehasonlítottam külföldi példákkal, hogy összemérhető legyen hol tart a debreceni klub a nemzetközi porondon.
Az eredmények azt bizonyítják, hogy bár a DVSC próbál megfelelni a nemzetközi kihívásoknak és trendeknek, lemaradása mégis óriási a sportszakmai és gazdasági sikerekkel egyaránt büszkélkedhető külföldi csapatokhoz képest. Az üzleti alapú bevételei folyamatos növekedést mutatnak, de az egyes piacokban rejlő hatalmas lehetőségeket nem aknázzák ki megfelelően, ez leginkább a játékos piac esetén figyelhető meg.
A vizsgált öt évben (2008-2012) a DVSC bevételi forrásai kifehéredtek és az üzleti alapú működés irányába fordult a klub működése. A piacról érkező bevételek hektikusan változtak az időszakban és bár látható fejlődés valamint előrelépés, de a debreceni labdarúgó csapat nem képes pusztán üzleti alapú bevételekből fenntartani magát.



